AOT โบรกแนะซื้อเป้า 82 บ. รับญี่ปุ่นจ่อยกเลิก PCR ก่อนเข้าประเทศ-เพิ่มโควตานักท่องเที่ยว
 AOT โบรกแนะซื้อเป้า 82 บ. รับญี่ปุ่นเตรียมยกเลิกตรวจ PCR ก่อนเข้าประเทศ-เพิ่มโควตานักท่องเที่ยวจาก 2 หมื่นคน เป็น 5 หมื่นคน ลุ้นผลงานครึ่งหลังฟื้นตัว-ปีหน้า “เทิร์นอะราวด์”
AOT โบรกแนะซื้อเป้า 82 บ. รับญี่ปุ่นเตรียมยกเลิกตรวจ PCR ก่อนเข้าประเทศ-เพิ่มโควตานักท่องเที่ยวจาก 2 หมื่นคน เป็น 5 หมื่นคน
24 ส.ค. 2565

บล.ดาโอ ระบุในบทวิเคราะห์วันนี้ (24 ส.ค.65) ว่า บริษัท ท่าอากาศยานไทย จำกัด (มหาชน) หรือ AOT แนะนำซื้อเป้า 82.00 บาท โดยเมื่อวันที่ 23 ส.ค. สื่อท้องถิ่นญี่ปุ่นรายงานว่าญี่ปุ่นอยู่ระหว่างพิจารณายกเลิกข้อกำหนดการตรวจหาเชื้อโควิด-19 ก่อนออกเดินทางสำหรับนักเดินทางต่างชาติที่ได้รับวัคซีนป้องกันโรคโควิด-19 แล้วที่จะเดินทางเข้ามา และจะเพิ่มโควต้าให้นักเดินทางเข้ามาในประเทศเพิ่มขึ้นจากวันละ 2 หมื่นคน เป็น 5 หมื่นคน ที่จะมีผลอย่างเร็วในเดือน ก.ย. 2565
โดยมองเป็นบวกจากข่าวดังกล่าว ซึ่งเป็นไปตามแผนที่รัฐบาลญี่ปุ่นได้คาดการณ์ไว้ก่อนหน้านี้ โดยการเพิ่มเพดานรับนักท่องเที่ยวเป็น 5 หมื่นคน/วันยังต่ำกว่าปี 2562 ก่อนระบาดโควิด-19 อยู่ที่ 9.5 หมื่นคน/วัน ทำให้จำนวนนักท่องเที่ยวญี่ปุ่นยังมีโอกาสเพิ่มขึ้นได้มากกว่านี้ในอนาคต
ทั้งนี้ การผ่อนคลายมาตรการจะมีผลช่วยให้จำนวนผู้โดยสารระหว่างประเทศไทย-ญี่ปุ่นฟื้นตัวได้ดีขึ้น โดยในช่วงก่อนที่มีการระบาดโควิด-19 AOT จะมีจำนวนผู้โดยสารระหว่างประเทศเที่ยวบินจากญี่ปุ่นอยู่ในอันดับที่ 4 รองจาก จีน, อินเดีย และเกาหลีใต้ และคาดวาจะมีสัดส่วนรายได้จากเที่ยวบินญี่ปุ่นราว 5% จากรายได้ที่เกี่ยวกับกิจการการบิน (Aeronautical Revenue)
และหากมีการเพิ่มเพดานรับนักท่องเที่ยว คาดว่าจะทำให้ AOT จะมีสัดส่วนรายได้จากเที่ยวบินญี่ปุ่นเพิ่มขึ้นจากปัจจุบันราว 2% เพิ่มเป็น 5% ได้ ซึ่งจะเป็นอีกหนึ่งปัจจัยที่ส่งผลบวกต่อผลการดำเนินงานไตรมาส 4/2565 และปี 2566 ฟื้นตัวได้ดีขึ้นต่อเนื่อง
สำหรับผลการดำเนินงานไตรมาส 4/2565 ประเมินจะขาดทุนลดลงเหลือราว 1-1.5 พันล้านบาท ดีขึ้นจากไตรมาส 3/2565 ที่ขาดทุน 2.2 พันล้านบาท และปี 2565 จะพลิกเป็นกำไรได้ที่ 6.8 พันล้านบาท แนะนำซื้อเป้า 82.00 บาท